open-index/open-wikipedia-markdown huggingface dataset:
Miskruier

Die **miskruier** is 'n soort kewer wat bekend is daarvoor dat hy mis in ronde balletjies rol, rondstoot en begrawe, asook sy geneigdheid om eiers in dieremis te lê.

Miskruiers word in die familie **Scarabaeidae** geklassifiseer, wat meer as 20&nbsp;000 spesies in verskeie genera bevat, insluitend die Afrika-genus *Goliathus*, die grootste en swaarste van die kewers.  Miskruiers leef in verskeie habitats, insluitend woestyn, plaasland, woude en graslande.  Hulle hou nie van uiters koue of droë weer nie, en kom dus voor op alle kontinente behalwe Antarktika.

Die miskruier se dieet bestaan hoofsaaklik uit mis.  Hulle vreet mis van 'n verskeidenheid diere, solank as die dier 'n herbivoor is.  Miskruiers vreet ook sampioene, blare en ander ontbindende materiaal.  Miskruiers hoef nie enigiets anders te vreet nie, omdat die mis al die benodigde voedingstowwe bevat;  hulle hoef nie eens water te drink nie.

Die miskruier se lyf bestaan uit 'n kop, abdomen en toraks.  Hulle het bene, geleë op die toraks, wat gespesialiseerd is vir die grawe van mis en die rondrol daarvan.

Die miskruier het 'n volledige metamorfose.  Die vroulike kewer lê 'n eier in 'n misbal wat dan begrawe word om dit van erosie en diere te beskerm.  Tydens die larwestadium vreet die kewer die mis waarin hy begrawe is.

## Die kewers van antieke Egipte 
 in die Vallei van die Konings]] 
Skarabees of heilige kewers was prominent in Egiptiese mitologie en kuns.

Die kewer is as heilig geag deur antieke Egiptenare omdat hulle geglo het die kewers, deurdat hulle mis rondrol, na-aap die god Ra &ndash; of sy voorstelling, Chepri, self 'n kewer &ndash; soos hulle die son deur die lug elke dag rondrol. Omdat die kewer boonop sy eiers in dieremis en die karkasse van dooie diere begrawe, is dit ook verbind met hergeboorte, hernuwing en opstanding; daarom is dit ook beskou as 'n teken van lewe en hergeboorte.

Seëls van antieke Juda is ook op kleipotte gestempel wat moontlik offerandes bevat het. Agt verskillende viervlerkige kewerikoons het moontlik die opstanding aan aanbidders voorgestel (Grena, 2004, pp. 371-2).

Steenkewers is gereeld in Egiptiese graftombes geplaas as 'n teken van die oorledene se hergeboorte in die hiernamaals, en juwele met die kewer is gereeld ook in die tombes gevind. 'n Keweramulet is bo-oor die hart gedra as 'n vervangingshart in die hiernamaals – die regte hart is verwyder tydens die mummifikasieproses. Lewende Egiptenare het ook steenkewers gedra as beskermingsimbool in hierdie lewe en die opvolgende.

## Verwysings 
* Grena, G.M., *"LMLK--A Mystery Belonging to the King vol. 1"*, Redondo Beach, California: 4000 Years of Writing History, 2004. 
* L.J. Miline and M. Miline, *"Insect Worlds: A Guide for Man on Making the Most of His Environment"* (Charles Scribner's Sons, 1980)
* "Our Friend the Dung Beetle", 2001

## Eksterne skakels 
* Dung beetles &ndash; biology and life cycles 
* Dung Beetle Mania
*African Dung beetles online
Rolandslied

[duimnael|Die slag van Roncevaux in 778. Die dood van Roland, uit die Grandes Chroniques de France, uitgebeeld deur Jean Fouquet, Tours, omtrent 1455-1460*[Bibliothèque nationale de France*]]
[duimnael|'n Anglo-Normandiese manuskrip word in die *Bodleian Library* te [Oxford, Engeland bewaar (1129–1165)]]
Die **Rolandslied** (Frans: **Chanson de Roland**) is die beroemdste Franse heldedig en behandel die dade van Graaf Roland van die Bretonse Mark en sy paladyne (hofridders) wat op 18 Augustus 778 in die slag van Roncesvalles (Frans: Roncevaux) gesneuwel het. 

Die lied, wat in die tradisie van die *chansons de geste* geskryf is, verbeeld Roland as volmaakte ridder en bloedverwant van Karel die Grote. 
Tydens die eerste kruistog teen die Spaanse moslems het Roland die opperbevel oor die agterhoede van die Christelike leër. Op hulle terugtog na Frankryk word die ridders in 'n Baskiese hinderlaag gelei. Saam met sy maat Olivier red Roland die leër deur sy heldemoed en opoffering en weier tot by sy dood om hulp te versoek.

Die heldedigte of *chansons de geste* behandel historiese onderwerpe uit die Merowingiese en Karolingiese tydperk; die Rolandslied is die eerste bekende voorbeeld. Hierdie epiek is volgens sy eie versleer geskryf en bestaan uit assonerende langverse wat tot *laisses* ('n soort strofes) saamgevoeg is. Die voordrag was waarskynlik musikaal.

Die oudste verwerkings van die Rolandslied ontstaan in die 10de eeu. Dit raak baie gewild in die 11de eeu en word aan die vooraand van die slag van Hastings vir die leër van Willem die Veroweraar voorgedra.
Die manuskrip wat in Oxford bewaar word, bevat die volledigste verwerking wat in die Anglo-Normandiese dialek geskryf is. Dit is vermoedelik tydens die heerskappy van Henri (Hendrik) II Plantagenet in Normandië geskryf.
'n Duitse bewerking deur die priester Konrad ontstaan omtrent 1170. 'n Nederlandse bewerking van onbekende herkoms is uit dieselfde eeu oorgelewer.

## Navorsing deur graaf Tressan 
Die Franse skrywer en ensiklopedis Louis-Élisabeth de la Vergne, Comte de Tressan (1705−1782), wat tydens 'n verblyf in Rome met navorsing oor Oud-Franse ridderromans begin het, was daarvan oortuig dat daar 'n kontinuïteit sou wees van Middeleeuse sangkuns tot in sy eie tydperk. In die volksliedere van boere in die Pireneë-bergreeks, waarna hy geluister het, het hy na bewering op spore van die Middeleeuse Rolandslied afgekom.

## Die eerste laisse van die Rolandslied 
## Verwysings 
## Eksterne skakels 
* *Oorspronklike Franse teks van die Rolandslied*
* ''Teks van 'n Nederlandse bewerking uit die 12de eeu''
Olivier (paladyn)

**Olivier**, soms *Olivier de Vienne* of *Genne* sgenoem, is een van die fiktiewe en legendariese figure van die Middeleeuse Franse epiek, die *Matière de France*. Hy word beskryf as die getroue metgesel, raadgewer en vertroude van Roland, die ridder en naamgewende hoofkarakter in die Rolandslied. Soos Roland word ook Olivier as 'n voorbeeld van 'n volmaakte ridder uitgebeeld.
Parsival

duimnael|regs|200px|Die proloog van Wolfram von Eschenbach se *Parsival*  
***Parsival*** is een van die groot literêre werke van die Middeleeue. Dit behandel die legende van die volmaakte ridder en sy soektog na die Heilige Graal. Die Franse digter Chrétien de Troyes (omstreeks 1135-1183) skryf die oorspronklike *Perceval* (1180) wat egter onvoltooi bly. Die Duitse vertaling *Parsival* deur Wolfram von Eschenbach (omstreeks 1170-1220) word as die beste weergawe beskou. Dit ontstaan tussen 1200 en 1216 en bevat talle historiese besonderhede wat nie in die ouer weergawes voorkom nie. Von Eschenbach se bewerking word deur 'n dieper spirituele betekenis en 'n nuwe begrip van moraal gekenmerk. Die Duitse *Parsival* behandel onder meer die lofwaardigheid van 'n kuise huwelik en die wêreldse pligsbesef van sy helde, terwyl die ouer weergawes eerder 'n asketiese leefwyse en 'n afsondering van die wêreldse lewe propageer.
Hastings

**Hastings** is 'n stad in die graafskap East Sussex (Suidoos-Engeland) met sowat 84&nbsp;000 inwoners (2000) en die toneel van die beroemde slag van 1066. Willem die Veroweraar en sy berede Normandiese strydmag behaal die oorwinning teen die Angelsaksiese krygers wat te voet moet veg. Die slag van Hastings is die beginpunt van die Normandiese verowering van Engeland.

## Geskiedenis 
duimnael|links|250px|Die hawehoof van Hastings
Die eerste menslike nedersettings ontstaan vermoedelik reeds in die prehistoriese tydperk. Sedert die vroeë middeleeue ontwikkel Hastings tot 'n besige hawestad, wat in die 11de eeu met vier ander hawens (New Romney, Hythe, Dover en Sandwich) die bond van die *Cinque Ports* ("Vyf Hawens") sluit.

Op 28 September 1066 sit die Normandiese hertog Willem die Veroweraar met sy leër naby **Hastings** voet aan wal en verslaan op 14 Oktober Harold Godwinson, die laaste Angel-Saksiese koning van Engeland. Hierdie oorwinning staan aan die beginpunt van die Normandiese heerskappy in Engeland.

In 1377 is Hastings deur Franse troepe geplunder en aan die brand gesteek, 'n ingrypende gebeurtenis wat tot die ekonomiese agteruitgang van Hastings sou lei. Eers tydens die 18de eeu het Hastings 'n nuwe ekonomiese opbloei as 'n gewilde vakansiebestemming beleef.

Vandag staan Hastings naas sy belangrike rol as Engelse toeristebestemming ook as onderwyssentrum bekend, wat onder meer Engelse taalkursuse vir buitelandse studente aanbied.

## Sien ook 
* Willem I van Engeland

## Bron 
* KENNIS,  vol 6, 1980, bl. 1049-1051,
Bagad de Lann-Bihoué

duimnael|links|*Festival Interceltique de Lorient (FIL) 2017 - Grande Parade des Nations Celtes*
duimnael|links|Le Bagad de Lan-Bihoué tydens die FIL 2012 in Lorient
duimnael|links|Een van Bagad de Lann-Bihoué se langspelers: *Bagad de Lann-Bihoué - 55 ans* (2007)  
Die **Bagad de Lann-Bihoué** is as die bekendste Bretonse bagad-groep in 1952 op die Franse vloot- en lugmagbasis van Lann-Bihoué naby Lorient (département Morbihan) gestig. Sedert 1956 verteenwoordig die groep met 'n dertigtal musikante die Nasionale Vloot van Frankryk. Hulle streef saam met ander musikale kunstenaars daarna om die kulturele en musikale erfenis van Bretagne te bewaar. 

Die lede van die groep (wat sedert 2001 ook dames insluit) speel instrumente soos die *biniou braz* of *cornemuse écossaise* (Skotse doedelsak), die *bombarde* ('n oosterse voorloper van die hobo wat tydens die kruistogte na Europa ingevoer word en nou verwant is aan byvoorbeeld die Marokkaanse *raïta*), *caisses claires* en *percussions* (slagwerk). Hulle tree gereeld in Frankryk en die buiteland op, dikwels met ander bekende verteenwoordigers van Keltiese musiek soos Alan Stivell en Carlos Nuñez, en het ook 'n aantal langspelers vrygestel.

Op 29 Maart 2004 is Bagad de Lann-Bihoué deur die Franse Posdiens (*La Poste*) met 'n spesiale posseël vereer.

## Diskografie 
* 1982 : *30e Anniversaire 1952-1982*, ed. Keltia Musique 
* 1989 : *Bagad de Lann-Bihoué*, ed. Keltia Musique 
* 1991 : *Marches, danses et mélodies*, ed. Coop Breizh 
* 1992 : *40e Anniversaire 1952-1992*, ed. Coop Breizh 
* 1996 : *Glann Glaz*, ed. Coop Breizh 
* 1998 : *Me gav hir an amzer*, ed. Keltia Musique 
* 2000 : *Ar Mor divent*, ed. Columbia Tristar, distr. Sony Music 
* 2002 : *Fromveur*, ed. Sony Music 
* 2005 : *Kerbagad*, ed. Coop Breizh / Label Production.
* 2007 : *Bagad de Lann-Bihoué*, ed. Keltia Musique 
* 2007 : *Bagad de Lann-Bihoué : 55 ans*, ed. Coop Breizh / Label Production
* 2012 : *Degemer Mat*, ed. EMI

## Verwysings 
## Eksterne skakels 
;Media
----
* *YouTube.com: Bagad de Lann-Bihoué - La nuit interceltique de Lorient 2011*
* *YouTube.com: Bagad de Lann-Bihoué - Marche du Pays de Retz*
* *YouTube.com: Bagad de Lann-Bihoué - Azerty*
Bastille (dubbelsinnig)

**Bastille** kan na een van die volgende verwys:
* Bastille (kasteel)
* Bastille (musiekgroep)
* Bastilledag
Eiffeltoring

duimnael|links|200px|Alexandre Gustave Eiffel
duimnael|Die Eiffeltoring
duimnael|Die Eiffeltoring se eerste verdieping, soos gesien van benede
duimnael|Die uitsig vanuit die tweede verdieping na bo
duimnael|Die uitsigplatform op die tweede verdieping
duimnael|'n Uitsig oor die uitsigplatform
duimnael|'n Teleskoop op die uitsigplatform

Die **Eiffeltoring** (Frans: *Tour Eiffel* [la tuʀ ɛˈfɛl] ) is die bekendste baken van die Franse hoofstad Parys. Die toring, wat van yster gemaak is, is deur die Franse ingenieur Alexandre Gustave Eiffel (1832–1923) beplan en ná 'n boutyd van twee jaar, twee maande en vyf dae op 31 Maart 1889 voltooi en ter geleentheid van die Paryse Wêreldtentoonstelling en die eeufees van die Franse Rewolusie op 15 Mei 1889 ingewy. 

Oorspronklik is beplan om die toring binne 'n tydperk van twintig jaar ná sy voltooiing weer af te breek. Dit het egter nie net gaandeweg 'n Paryse baken en toeriste-aantreklikheid geword nie, maar ook belangrike ekonomiese en tegniese funksies vervul, onder meer as reusetelegraafpaal. Tans word radio- en digitale terrestriële televisieprogramme vanuit die toring uitgesaai.

Die toring is 300,5 meter hoog (met sy antenne 320,8 meter) en dien vandag as uitsigpunt en uitsaaitoring. Daar is hysbakke wat 'n voortreflike uitsig oor die stad bied, en in goeie weersomstandighede kan 'n mens sowat 70 kilometer ver sien. Waagmoediges kan met die 1&nbsp;652 trappies op na die boonste platform stap. As Parys se hoogste struktuur oorheers die Eiffeltoring steeds die stadsbeeld en is met jaarliks sewe miljoen besoekers een van die mees besoekte monumente op aarde. Die toring is een van die bekendste ikone van moderne bou- en ingenieurskuns en word sedert 1964 as *monument historique* beskerm. In 1986 het die *American Society of Civil Engineers* die toring ingesluit in sy lys van historiese mylpale van ingenieursboukuns. Op 15 Maart 2022 is 'n nuwe antenna wat versoenbaar is met die DAB+-netwerk, digitale radiodienste, per helikopter bo-op die toring geïnstalleer, wat die hoogte daarvan van 324 tot 330 meter verhoog het.

Die toring huisves 'n poskantoor, 'n rolprentteater wat met sy films die geskiedenis van die Eiffeltoring behandel en, op die tweede verdieping, die bekende restaurant *Jules Verne*. Dit is so gewild dat besprekings weke vooraf gemaak moet word. 

Net soos die Washington-gedenksteen in Washington, D.C. is die Eiffeltoring ook 'n obelisk, wat trouens net baie goed vermom is.

## Verwysings 
## Eksterne skakels 
*  Amptelike webwerf van die Eiffel-toring
;Onderhoud
*  *Frankryk se trots en sy kleure*
SECAM

duimnael|regs|250px|Die verspreiding van die SECAM-standaard: Lande met SECAM-kleurtelevisie word geel vertoon
**SECAM** (Franse afkorting vir ***Séquentiel couleur à mémoire***) is die Franse standaard vir kleurtelevisie wat as SECAM 3 in 1967 in Frankryk, die destydse Sowjetunie, en later ook in ander Oos-Europese lande ingevoer is. Dit is 'n verbeterde weergawe van die Amerikaanse NTSC-standaard, wat faseverskuiwings en die kleurvervalsings, wat daardeur ontstaan, verhinder.

Televisietoestelle met die SECAM-standaard kan TV-programme, wat in PAL (die Duitse standaard wat in 1976 ook in Suid-Afrika ingevoer is) of NTSC uitgesaai word, slegs in swart-en-wit opvang. Europese TV-toestelle, wat teenswoordig verkoop word, is meestal geskik vir aldrie TV-standaarde, en vir DVD-spelers en skottelontvangs word SECAM na PAL omgesit indien nodig.

## MESECAM 
MESECAM ('n afkorting van *Middle Eastern SECAM*) is 'n metode om SECAM-programme met gemodifiseerde PAL-VHS-videomasjiene op te neem. MESECAM-masjiene is altyd ook geskik vir die Duitse PAL-standaard en word gewoonlik in Oos-Europese en oorsese lande vervaardig. Die MESECAM-tegnologie is nie geskik vir die weergee van Franse SECAM-kleurprogramme nie.
Marthinus van Schalkwyk

**Marthinus Christoffel Johannes van Schalkwyk** (gebore 10 November 1959 in Pietersburg) is 'n Suid-Afrikaanse prokureur en politikus. Hy was voorheen die premier van die Wes-Kaapprovinsie benewens Leier van die Opposisie in die Suid-Afrikaanse Parlement. Hy was Suid-Afrika se ambassadeur in Griekeland van 2015 tot 2019, en dien sedert April 2019 as Hoëkommissaris in Australië.

## Vroeë lewe 
Van Schalkwyk het by Hoërskool Pietersburg in Polokwane skoolgegaan tot 1977. Hy het aan die Universiteit van Stellenbosch en die Randse Afrikaanse Universiteit in Johannesburg gestudeer. Hy was 'n lid van die studentetak van die Nasionale Party (NP) en een van die voorsitters van die Afrikaanse Studentebond.

## Loopbaan 
Tydens apartheid was hy 'n werknemer by Militêre Intelligensie in Suid-Afrika. In 1990 word hy lid van die Parlement en word gou 'n woordvoerder van die party. Sewe jaar later, in September 1997, is hy verkies tot voorsitter van die NP. Vanaf 8 September 1997 was hy die leier van die Nuwe Nasionale Party.  

Hy is aangewys as Minister van Omgewingsake en Toerisme in die Suid-Afrikaanse kabinet as tegemoetkoming vir sy bydrae om die NNP met die regerende ANC te versmelt, nieteenstaande die NNP se powere resultate tydens die algemene verkiesing van 2004.

Hy word skertsend *Kortbroek* genoem deur sy opponente, 'n naam wat hy gekry het weens sy aanvanklike seunsagtige voorkoms en gebrek aan politieke ervaring, veral vergeleke met sy voorganger, F.W. de Klerk.

In Augustus 2004 is aangekondig dat Van Schalkwyk 'n lid van die ANC sou word, en dat die NNP teen 2005 ontbind sal word.

Vanweë sy onteenseglike bekwaamhede het hy as minister van toerisme wel 'n belangrike rol gespeel om Suid-Afrika se beeld as toeristebestemming blink te poets. In Mei 2014, ná die algemene verkiesing, is hy egter uit die nuwe kabinet van pres. Jacob Zuma gelaat.

## Persoonlike lewe 
Van Schalkwyk is getroud met Suzette Minama Labuschagne en het 'n seun, Christiaan, en 'n dogter, Maryke.

## Verwysings 
## Eksterne skakels 
*Aankondiging van Van Schalkwyk se oorloop na die ANC
Republiek

duimnael|Republieke in die wêreld:

'n **Republiek**, in die mees basiese sin, is 'n staat waarin soewereiniteit uiteindelik vanaf *die mense* (hoe ook al gedefinieer) afkomstig is, eerder as vanuit 'n oorerflike of ander beginsel.

Republieke is nie noodwendig demokraties nie — byvoorbeeld, baie republieke se mag word onder diktatorskap uitgeoefen, of volledige burgerskap word nie gebied aan slawe, vrouens of mense van spesifieke ras of etniese afkoms nie — en nie alle demokratiese grondwette word as republieke geag nie — byvoorbeeld, daar word nooit na die Verenigde Koninkryk, alhoewel demokraties in meeste van sy instellings en wetgewing is, as 'n republiek verwys nie, omdat dit 'n oorerflike staatshoof het, sowel as oorblywende oorerflike elemente in sy wetgewing.

Die woord is afkomstig vanuit die Latynse *res publica*, of "publieke saak, ding" Hierdie term, soos die Griekse ekwivalent *politeia*, beteken fundamenteel die politieke organisasie van die samelewing in 'n algemene sin, en die gebruik van hierdie terme deur klassieke outeurs (soos die titel van Plato se *Republiek*) behoort nie geneem te word as verwysings na enige spesifieke vorm van grondwet nie.

## Eksterne skakels 
* 
*
John Lennon

[duimnael|In 1969 het die [Queen Elizabeth Hotel in Montreal, Kanada  wêreldwyd opslae gemaak toe John Lennon en Yoko Ono, wat toegang tot die Verenigde State geweier is, in kamer 1742 tussen 26 Mei en 2 Junie  hul sogenaamde *Bed-in for peace* gehou het. John Lennon het sy treffer *Give Peace a Chance* in dié hotelkamer opgeneem]]

**John Lennon** (9 Oktober 1940 – 8 Desember 1980) was 'n Engelse sanger en musikant. Hy was 'n rockster, kitaarspeler en liedjieskrywer wat saam met Paul McCartney die meeste van die Beatles-liedjies geskryf het. Hy het in 1969 met Yoko Ono getrou en na New York Stad verhuis. Lennon is op 8 Desember 1980 deur Mark David Chapman in New York Stad vermoor.

## Vroeë lewe 
Gebore in Liverpool.

## Suid-Afrika besoek 
John Lennon het aan die einde Mei 1980 onder die skuilnaam  "Mr Greenwood" in die Mount Nelson Hotel in Kaapstad gebly. Lennon se mees gerespekteerde biograaf, Philip Norman, teken die reis baie kortliks op en skryf die motivering toe aan die “almagtige numeroloog, Takashi Yoshikawa (wat) – vooropgesteld maar, helaas, veels te vroeg – wolke van boosheid bespeur het wat bo begin vorm het. sy kop en die rigting uitgewerk waarin hy moes reis om hulle te ontsnap”. Daardie gunstige rigting was blykbaar suidoos vanaf New York, wat Lennon na die punt van Afrika gewys het.

## Verwysings 
## Eksterne skakels 
*  *Double Fantasy* 
*  *johnlennon.com*
Uniegebou

duimnael|Uniegebou in Pretoria, omtrent 1925.
duimnael|Uniegebou in Pretoria, omtrent 2004.
duimnael|Uniegebou se tuine

Die **Uniegebou** (Engels: *Union Buildings*) is geleë op Meintjieskop, die hoogste punt in Pretoria, in die noorde van die voorstad Arcadia. Sedert sy voltooiing dien dit as die amptelike setel van die Suid-Afrikaanse regering. Dit bevat ook die kantoor van die President van Suid-Afrika. Dit word waarskynlik die beste onthou as die plek waar Suid-Afrika se eerste demokraties-verkose president, Nelson Mandela, in Mei 1994 ingehuldig is. Terwyl die gebou self nie toeganklik is vir die publiek nie, staan die buiteterras en tuine oop vir besoekers en bied 'n unieke uitsig oor die Jakarandastad.

Die gebou, wat uit ligte sandsteen gebou is, is ontwerp deur die argitek sir Herbert Baker in die Engelse monumentstyl. Dit is 275&nbsp;m lank en in die vorm van 'n halfmaan gebou. Die twee sye verteenwoordig die Afrikaner- en Engelse dele van die destydse blanke bevolking.

Die hoeksteen is in November 1910 gelê, kort nadat die Unie van Suid-Afrika – waarna die geboue genoem is – gevorm is. Die bouery het 1&nbsp;265 werkers langer as drie jaar besig gehou, en is in 1913 voltooi teen 'n totale koste van £1&nbsp;310&nbsp;640 vir die gebou en £350&nbsp;000 vir die terrein. Die Uniegebou is 'n Suid-Afrikaanse Erfenisterrein.

Ook van belang is die tuine wat die geboue omring, bestaande uit slegs inheemse plante, en die amfiteater met 9&nbsp;000 sitplekke.

## Klokkespel 
Die lui van die klokke by die Uniegebou is identies aan dié klokkespel van *Big Ben* in Londen. Jare gelede het die SAUK hul nuusbulletins begin met hierdie klokkespel. Die klokke en horlosie van die Uniegebou het in 2014 weens ’n meganiese fout opgehou werk.

## Fotogalery 

Lêer:CentralPretoria.jpg|Pretoria gesien vanaf die Uniegebou
Lêer:Union Buildings Eastern Wing.jpg|Die oostelike vleuel van die Uniegebou verteenwoordig die Engelse bevolking van Suid-Afrika
Lêer:Wesvleuel van die Uniegebou, b, skemerlig.jpg|Die westelike vleuel van die Uniegebou verteenwoordig die Afrikaanse bevolking van Suid-Afrika
Lêer:South African Police Memorial Union Buildings Pretoria 023.jpg|Monument van die Suid-Afrikaanse Polisiediens by die Uniegebou
Lêer:Königsberg gun Union Buildings Pretoria right front view.jpg|Historiese vlootkanon buite die geboue
Lêer:UnionBuildingsMandelaAloneA09022020.JPG| Beeld van Nelson Mandela by die Uniegebou

## Sien ook 
* Mahlamba Ndlopfu
* Tuynhuys

## Verwysings 
## Eksterne skakels 
; Wiki-webtuistes
----

; Amptelike webtuiste van die Suid-Afrikaanse Presidentskap
----
*  *Die Presidentskap – Uniegebou*
; Geskiedenis
----
*  *The Heritage Portal – The Birth of the Union Buildings*
; Boukuns
----
*  *Artefacts.co.za: Union Buildings*
; Kaarte
----
*  Uniegebou en terrein uit die lug uit gesien (WikiMapia)
Saint-Germain-des-Prés

duimnael|250px|Saint-Germain-des-Prés: Die toring van die klooster

**Saint-Germain-des-Prés** is 'n Paryse klooster wat in die 6de eeu aan die linkeroewer van die Seine gestig word. Die klooster ontwikkel tot een van die belangrikste heiligdomme van die Merowingiese Ryk en verwerf danksy vrome stigtings in die Frankiese tyd groot rykdom. Tydens die heerskappy van Karel die Grote en Lodewyk die Vrome oefen die owerstes van die klooster 'n groot invloed op die regering van die ryk uit.

Die diptigon van die klooster - 'n dokument waarin die ab Irminion tydens die 9de eeu die besit en inkomstes van die kloosters laat opteken - bly een van die belangrikste bronne vir die geskiedenis van die Karolingiese landbou en ekonomie. Tydens die 12de eeu word die klooster 'n sentrum van die destydse wetenskap en hoër onderwys en maak deel uit van die Paryse studentebuurt Quartier Latin.

[duimnael|links|200px|Die graf van [René Descartes|Descartes, in Saint-Germain-des-Prés]]
Die nedersetting Saint-Germain-des-Prés wat rondom die klooster ontstaan bly tot in die laat Middeleeue grondbesit van die abdy, alhoewel dit binne die stadsmuur van Parys lê.

Die huidige woonbuurt **Quartier de Saint-Germain-des-Prés** is vanaf die Eerste Wêreldoorlog een van die besigste ontmoetplekke van Parys. Veral die bekende intellektueles - soos Prévert, Gide, Breton, Apollinaire - gesels in die koffiekroeë van die buurt. In die sestigerjare kuier die leidende eksistensialiste, soos Jean-Paul Sartre en Simone de Beauvoir, in die buurt. Hier begin ook die loopbaan van beroemde Franse sangers soos Juliette Gréco en Yves Montand. Saint-Germain-des-Prés is ook 'n gewilde adres vir boetieke wat elegante prêt-à-porter-mode verkoop, met die rue du Back, rue de Sèvres en rue de Grenelle as die vernaamste winkelstrate.

## Eksterne skakels
Diptigon

[duimnael|Diptigon van [Stilicho]]
'n **Diptigon** (afgelei van Grieks *diptychos* "dubbel gevou") is in die klassieke Grieks-Romeinse tyd 'n klein, tweedelige wastablet wat as aantekeningboek dien. Dit word tot in die Middeleeue gebruik; meestal bestaan dit uit twee dele wat saamgevou kan word. Die eerste tablette is van hout gemaak, later word ook goud, silwer en ivoor vir die boekbande gebruik. 

Die vroeë Christelike kerk teken die name van weldoeners in die gemeentes in diptigons op en laat vir hulle tydens die mis bid. 

Ook Middeleeuse altaarbeelde wat geskilder of gekerf word is gewoonlik in die vorm van 'n diptigon met twee vleuels gemaak en kan saamgevou word.
Hugenotemonument

duimnael|Die Hugenotemonument
[duimnael|Die [Hugenote-gedenkmuseum|museumgebou langs die monument]]

Die **Hugenotemonument** by Franschhoek, in die Wes-Kaap, gedenk die koms van die Hugenote as vlugtelinge vanuit Frankryk na die Kaap van Goeie Hoop tydens die 17de en 18de eeue.

Die monument is ontwerp deur J.C Jongens en bouwerk afgehandel in 1945. Die inwyding is gelei deur dr. A.J. van der Merwe op 17 April 1948.

Die drie hoë lugboë simboliseer die drie eenheid van God die Vader, die Seun en die Heilige Gees. Bo op die lugboë is die son van geregtigheid en bo dit, die kruis van hulle Christelike geloof.

Die sentrale vroulike figuur, geskep deur Coert Steynberg, verpersoonlik die vryheid van geloof met 'n Bybel in haar een hand en 'n gebreekte ketting in die ander. Sy gooi die mantel van onderdrukking af en haar posisie bo op die aardbol verwys na haar spirituele vryheid. Die fleur-de-lis op haar mantel verteenwoordig 'n adel karakter en gees.

As model vir die vroulike figuur het Steynberg vir Lena Burger (later getroud met Pieter de Vos) gebruik.

Die mees suidelike punt van die aardbol toon die simbole van hulle geloof (die Bybel), kuns en kultuur (die harp), die land- en wynbou (die koringgerf en druiwestok) en industrie (die spinwiel).

Die waterpoel met die weerkaatsing van die monument, verwys na die onversteurde rus van gemoed en gees nadat die Hugenote soveel konflik en strewe moes deurmaak.

Die Hugenote-museum herdenk die geskiedenis van die Franse Hugenote wat in die Kaap gevestig het, veral in die Franschhoekvallei.  Op die uitstalling is ook voorbeelde van verskeie gereedskapstukke waarmee wyn gemaak is, die klere wat gedra was, asook die kultuur en behoefte aan 'n beter lewe wat hulle saamgebring het.

Ook op die terrein is wynkelders wat deur 'n kolonnade verbind is, en wat die woorde *Post tenebras lux* dra (letterlik "ná donker [kom] lig").  Hierdie was die slagspreuk van die Protestante gedurende die Reformasie.

## Ander Hugenote-monumente en gedenktekens in Suid-Afrika 
* In die Johannesburg Botaniese Tuine is daar 'n monument ter herdenking van 300 jaar na die aankoms van die Hugenote in Suid-Afrika.
* In die Joubertplein van Wellington, Wes-Kaap, is daar die Hugenote-fontein.
* In Queen Victoria Straat, Kaapstad, staan die Hugenote-gedenkgebou wat deur die Hugenote-gedenkvereniging opgerig is. Die sterflike oorblyfsels van president Paul Kruger het hier gelê voordat dit in Nederland te rus gelê is.

## Eksterne skakels 
*  Die Monument op die Hugenote-vereniging van Suid-Afrika se webwerf 
*  The Hugenote Museum webwerf
*  Artikel: The Huguenot Heritage
Johan die Blinde

**Johan die Blinde** van Luxemburg (Frans: '''Jean l'Aveugle de Luxembourg**, Tsjeggies: **Jan Lucemburský''', 1296-1346) was die seun van keiser Hendrik VII. Hy het Luxemburg en Boheme beërwe, maar nie die Duitse troon nie. Hy het as Boheemse koning regeer van 1310 tot 1346 en het Silesië in die periode 1327-1330 verower. Johan was 'n groot vriend van Frankryk en het gereeld by die Franse hof vertoef. Ondanks sy blindheid het hy saam met die Franse in die slag van Crécy-en-Ponthieu geveg, waar hy ook sneuwel. Sy seun Karel IV van Luxemburg (1316-1378) het Roomse koning geword, asook koning van Boheme en Boergondië, en Duitse keiser.

## Verwysings
Bedryfsingenieurswese

**Bedryfsingenieurswese** gaan oor die beplanning, ontwerp, verbetering, meting en bestuur van bedryfstelsels waarvan die kernkomponente bestaan uit strategie, prosesse en hulpbronne (soos mense, inligting, tegnologie, toerusting, materiaal en geld).

## Missie 
Bedryfsingenieurswese se missie is om die produktiwiteit van 'n bedryfstelsel te verhoog deur die doeltreffendheid en effektiwiteit van die stelsel te verbeter.

## Bedryfsingenieurswese vakgebiede 
Bedryfsingenieurswese dek onder andere die volgende vakgebiede:
* Gehalteversekering
* Ondernemingsargitektuur en ondernemingsontwerp
* Operasionele navorsing
* Besigheidsprosesontwerp
* Inligtingstegnologie
* Stelselingenieurswese
* Vervaardiging: prosesse en produksiebeplanning
*Logistiek, toustaanteorie en voorraadmodelle

## Eksterne skakels 
* Stellenbosch Universiteit: Departement van Bedryfsingenieurswese
Crécy-en-Ponthieu

**Crécy-en-Ponthieu** is 'n Franse dorp in die département Somme (région Picardie), noordwes van Amiens, met sowat 1&nbsp;600 inwoners (1999).

duimnael|links|250px|Die slag van Crécy
Naby die dorp vind in 1346 een van die groot slae van die Honderdjarige Oorlog tussen Frankryk en Engeland plaas. Die 12&nbsp;000 boogskutters en infanteriste van die Engelse koning Eduard III (1327-1377) en sy sestienjarige seun Edward, prins van Wallis (ook genoem die "Swart Ridder" vanweë sy swart wapenrusting), verslaan hier op 26 Augustus 'n Franse leër van 30&nbsp;000 ridders en soldate onder koning Filips VI. Johan die Blinde van Luxemburg is een van die sowat 4&nbsp;000 prinse en ridders wat in die slag sneuwel. Die oorwinning stel Eduard III in 1347 in staat om die Noord-Franse stad Calais te verower.

Die Slag van Crécy verwerf minder bekendheid as dié van Azincourt (1415) wat William Shakespeare verwerk en sodoende onsterflik gemaak het. Vir die Franse is dit egter die eerste van 'n hele reeks militêre neerlae in hulle stryd teen Engeland wat nog sowat vyf eeue sou aanhou.

In die militêre geskiedenis het die Slag van Crécy die einde van die tydperk van ridders beteken. Die slag maak duidelik dat groot ridderleërs nou uitgedien raak, en ook die gedrag van die soldate is allesbehalwe ridderlik - dooies en gewondes is op die slagveld agtergelaat.
Genadendal

**Genadendal** is 'n dorp in die Wes-Kaap (Suid-Afrika) aan die voet van die Riviersonderendberge. Dit is amper anderhalf uur van die Kaap af op die platteland in die Overbergstreek.

## Geskiedenis 
[duimnael|links|Die [Morawiese kerk op Genadendal.]]
duimnael|links|Die Genadendal-kerkkantoor.
[duimnael|links|Sendingstasie te Genadendal (c.1849) deur [G.F. Angas|George French Angas.]]
Genadendal was die eerste sendingstasie in suidelike Afrika. Die Duitse sendeling Georg Schmidt is in 1737 deur die Morawiese Sendinggenootskap gestuur om die evangelie aan die Khoikhoi te verkondig. Genadendal is in 1738 gestig nadat Schmidt hom op 23 April 1738 in die Baviaanskloof gevestig het soos die dorp eers bekend was. In 1806 is die naam verander na Genadendal.

Die inwyding van die eerste kerkgebou het op Wit-Donderdag 1796 plaasgevind. Hierdie kerkgebou was van die begin af te klein. Die inwyding van die nuwe kerk was op 18 Januarie 1800. Aangesien die kerkgebou later bouvallig begin raak het, is besluit om 'n nuwe en groter kerk, wat 1400 mense sou kon huisves, op te rig. Op 12 Oktober 1891 is die hoeksteen van die nuwe kerk op die gebruiklike wyse gelê. Ná anderhalf jaar is die bouwerk voltooi en op 14 Maart 1893 is 'n aandseën gehou.

In 1831 is 'n skool gebou. In 1837 is die eerste opleidingskool vir onderwys in die hele Suid-Afrika op Genadendal begin. Dieselfde gebou huisves vandag die Morawiese Sendingsmuseum.

In 1859 is 'n drukkery gestig, waar die eerste uitgawe van "De Bode van Genadenthal" in 1860  gedruk en uitgegee is. In 1861 is ook nog die "Kindervriend" uitgegee.

Die Morawiese Sendingsmuseum en die historiese kerkplein is op die werf. Nelson Mandela het die woning van die Suid-Afrikaanse president in Kaapstad in 1995 van Westbrooke na Genadendal herdoop. Op 10 Oktober 1995 het president Mandela Genadendal besoek.

Genadendal is die begin- en die eindpunt van 'n staproete wat oor twee dae strek. Die eerste dag begin op die werf en loop oor 14,3&nbsp;km na Robertson toe. Op Robertson word oorgeslaap. Die terugtog is oor 11&nbsp;km weer Genadendal toe. Stappers kan oor die vallei van Riviersonderend en oor die Klein Karoo uitkyk.

## Sien ook 
* Lys van dorpe in Suid-Afrika

## Verwysings 
## Eksterne skakels 
*  Moravian Mission Museum 
* Dorpe van die Overberg: Genadendal
*  Genadendal hiking trail 
* Genadendal 
* Genadendal  op Oppad
Département

duimnael|regs|200px|Die laaste twee syfers van Franse motorregistrasienommers dui die département aan

**Département** is die naam van die (oorspronklik 83) administratiewe distrikte waarin Frankryk tydens die Franse Rewolusie ingedeel is.

Elke département was naastenby ewe groot en is verder verdeel in arrondissemente, kantons en *communes*. Aan die hoof van die administrasie was 'n prefek. Gewoonlik kon elkeen van die bewoners die prefektuur binne 'n dagreis bereik.

Met die skepping van die départements het Abbé Emanuel Joseph Sieyès (wat ook die nuwe grondwet uitwerk) en die *Assemblée Nationale* (wat Sieyès se planne in 1789 goedkeur) beoog om die historiese teenstellings tussen die ou provinsies van die monargistiese *ancien régime* uit die weg te ruim. Hierdie maatreël was gegrond op die rasionale denke van die verligting en die idee van 'n Franse eenheidstaat.

Vandag is daar 100 départements wat oorwegend na riviere vernoem is; die ou provinsies bly voortleef as streekname.

Die meeste départements het 'n oppervlakte van tussen 4&nbsp;000 en 8&nbsp;000 vierkante kilometer en 'n bevolking van tussen 'n kwartmiljoen en een miljoen. Gironde is die grootste département met 10&nbsp;000 vierkante kilometer, die stad Parys die kleinste met net 105 vierkante kilometer (sy voorstede maak deel uit van ander départements). Die département Nord het die grootste inwonertal met meer as 2,5 miljoen mense, terwyl slegs 74&nbsp;000 mense in die yl bevolkte Lozère woon.
center
**Die 18 Franse Régions en 101 Départements**:
Wepsies

**Wepsies** (*vepsän kel’*) is 'n taal in Noordwes-Rusland met minder as 10&nbsp;000 sprekers. Die taal behoort tot die Oosseefinse tale en is daarmee nou verwant aan Fins en Esties en ook aan Karelies: met die Kareliërs het die Wepse ook nou kulturele bande. Die Oosseefinse tale maak deel uit van die Fins-Oegriese taalfamilie.

duimnael|links|Wepsies
[duimnael|links|Wepsies ([Petrozawodsk)]]
Die Wepse woon binne die Russiese Federasie versprei oor die Republiek van Karelië en die oblaste Leningrad en Wologda. In Karelië geniet die taal amptelike status, hoewel juis daar het baie Wepse reeds Verrussies.

Drie Wepsiese dialekte kan onderskei word. Die groepe het onderling weinig kontak en word geskei deur 'n Russiesstalige gebied. Die noordelikste groep woon aan die suidwesoewer van die Onegameer, die middelste oos van die Ladogameer aan die bolope van die riviere Ojat en Kapsji, en die suidelikste oos van Sint Petersburg in die distrik Boksitogorsk.

Aan die begin van die twintigste eeu is Wepsies en Karelies as 'n skryftaal ontwikkel, volgens die Finse voorbeeld gegrond op die Latynse alfabet met fonetiese aanpassings om voorsiening te maak vir die unieke eienskappe van die tale. Die middelste Wepsiese dialek is vir die skryftaal gebruik. Meeste tekste wat in Wespies gepubliseer is, is transkripsies van alledaagse spraak wat deur vakkundiges vir navorsingsdoeleindes gedoen is. Tans bestaan daar in Sint Petersburg en in die Kareliese hoofstad Petrozawodsk organisasies van Wepse wat onder meer die tydskrif *Kodima* uitgee.

## Verwysings 
## Eksterne skakels
Karelies

**Karelies** (*karjala*, *karjal* or *kariela*) is 'n taal wat in Karelië deur 118&nbsp;000 mense gepraat word. Karelies behoort tot die Oosseefinse tak van die Fins-Oegriese tale, wat een van die twee subfamilies van die Oeraalse tale verteenwoordig. Karelies word in die Russiese deelrepubiek Karelië en deur omtrent 5000 mense in Finland gepraat.

duimnael|links|Verspreiding van Kareliese dialekte
Karelies is nou verwant aan Fins en dit word nie altyd as 'n aparte taal gesien nie. Die twee tale se grammatika is identies en dit verskil hoofsaaklik in woordeskat en uitspraak. Karelies beskik oor die klanke "z", "sh" en "zh" terwyl die klanke in Fins gereduseer is na "s". Fins is sterk deur Sweeds beïnvloed as gevolg van die lang geskiedenis wat dit as Sweedse besitting gehad terwyl Karlies reeds lank in die Russiese sfeer is en dus meer Russiese leenwoorde insluit Westelike Kareliese dialekte kan nouliks van oostelike Finse dialekte onderskei word. Karelies word dus as 'n taal apart van Fins besou eerder om geopolitiese redes as taalkundige oorweginge.

Onder die Finse tale het Karelies die onderskeid dat die oudste geskrewe vorm van Fins daarin geskryf is, wat terug dateer na die 13de eeu. Dit bestaan uit 'n drie-lyn teksfragment op 'n strook boombas wat in 1957 tydens argeologiese opgrawings in Nowgorod ontdek is. Ironies genoeg is daar, anders as in die geval van Fins, egter steeds geen Kareliese standaardtaal en gepaardgaande ortografie nie.

## Verwysings 
## Eksterne skakels
Geldeenheid

'n **Geldeenheid** is geld in enige vorm as dit gebruik word as 'n ruilmiddel, veral sirkulerende banknote en muntstukke. 'n Meer algemene definisie is dat 'n geldeenheid 'n *stelsel van geld* (monetêre eenhede) is wat algemeen gebruik word, veral vir mense in 'n nasie. Onder hierdie definisie is die Suid-Afrikaanse Rand (ZAR), Amerikaanse dollar (US$), Pond sterling (£), Europese euro (€), Russiese roebel (₽) en die Indiese roepee (₹) voorbeelde van geldeenhede. Hierdie verskillende geldeenhede word erken as 'n stoor van waarde en word verhandel tussen lande in valutamarkte, wat die relatiewe waardes van die verskillende geldeenhede bepaal. Geldeenhede in hierdie sin word deur regerings gedefinieer, en elke soort het beperkte grense vir aanvaarding.

## Lys van die belangrikste wêreldbetaling geldeenhede 
Die volgende tabel is 'n raming van die 15 mees gereeld gebruikte geldeenhede in wêreldbetalings van 2012 tot 2018 deur SWIFT.

## Sien ook 
* Geld

## Verwysings 
## Eksterne skakels
La Défense

duimnael|links|upright|Die standbeeld *La Défense de Paris* deur Louis-Ernest Barrias uit die jaar 1883, waarvan die naam La Défense afgelei is
duimnael|La Défense
[duimnael|Die *[Grande Arche* is die ikoniese sentrale gebou van La Défense]]
duimnael|Wolkekrabbers in La Défense kontrasteer met geboue in die Paryse stadsgebied wat dekades lank tot ses of sewe verdiepings beperk is

**La Défense** (Frans: [la de.fɑ̃s]; letterlik: "die verdediging") is die sentrale besigheidsdistrik van die Franse hoofstad Parys. Die hipermoderne sakesentrum met sy wolkekrabbers, groot woonstelblokke en inkoopsentra – die grootste van sy soort in Europa – het ná die Tweede Wêreldoorlog ontstaan om in die groeiende vraag na kantoorruimtes te voorsien. Om die historiese stadsbeeld van Parys te bewaar, is die sakesentrum buite die stadsgrense in die westelike voorstede (*banlieues*) Courbevoie, Nanterre en Puteaux, in die département Hauts-de-Seine – nadat eerste voorstelle in hierdie verband reeds gedurende die 1930's gemaak is – teen die middel van die 1950's beplan en vervolgens verwesenlik.

## Geskiedenis 
Die naam La Défense is afgelei van die standbeeld *La Défense de Paris* ("die verdediging van Parys") wat in 1883 ter ere van die Franse soldate, wat in die Frans-Duitse Oorlog (1870–1871) geveg het, opgerig.

Die stadsbeplanning vir die nuwe buurt begin in die vyftigerjare van die 20ste eeu, en aanvanklik word die hoogte van nuwe geboue tot 100&nbsp;m beperk. Hoewel die ontwikkeling tydens die ekonomiese krisis van 1973 en later nog eens aan die begin van die negentigerjare tot 'n tydelike stilstand kom, groei La Défense steeds verder. Dit is nou die grootste Europese sakesentrum met sowat 30&nbsp;000 inwoners en 150&nbsp;000 mense wat in sy kantore werk. Danksy die ekonomiese betekenis van die buurt het dit die bynaam "Wall-Street-sur-Seine" gekry.

Die stadswyk is 'n reusagtige wandellaan, terwyl die parkeerplekke, stasies, buslane en ander geriewe ondergronds aangelê is.

Die futuristiese karakter van hierdie wolkekrabberbuurt word deur die reusagtige *Grande Arche*, 'n moderne weergawe van die *Arc de Triomphe* (Triomfboog), beklemtoon. Wit Carrara-marmer verleen 'n pragtige voorkoms aan die kubus wat sowat 100&nbsp;m hoog is en in sy midde plek genoeg bied om die Notre-Dame-katedraal op te neem. President François Mitterrand het die oprigting van die Grande Arche as 'n simbool vir die uitdagings van die moderne tyd aangemoedig. Die kubus is deur die Deense argitek J.O. von Spreckelsen ontwerp en in 1989 ter herinnering aan die Franse Rewolusie ingewy.

Die utopiese karakter van die argitektuur word versag deur 'n aantal kunsobjekte soos die *Stabile* van Calder en die fantasieryke figure van Miró.

## Verwysings 
## Eksterne skakels 
; Nuus
----
*  *Paris La Défense*
; Argitektuur
----
*  *Paris La Défense – Buildings*
; Stadsbeplanning
----
*  *Topos – The International Review of Landscape Architecture and Urban Design 85 | 2013: Learning from La Défense*
*  *Metropolitiques.eu | La Défense: the Planning and Politics of a Global Business District*
Nicolaas Johannes Diederichs

**Nicolaas Johannes Diederichs** (17 November 1903, Ladybrand, Oranjerivierkolonie – 21 Augustus 1978, Kaapstad) was ’n Suid-Afrikaanse akademikus en politikus en die derde Staatspresident van Suid-Afrika.

Diederichs studeer aan die Grey-kollege in Bloemfontein en daarna aan die universiteite van München, Keulen en Leiden. Hy sluit hom aan by die personeel van die Universiteit van die Oranje-Vrystaat en skryf breedvoerig, veral oor sy belangstelling in die ekonomiese heropbou van Afrikaners. Hy word hoof van die Reddingsdaadbond, voorsitter van die Ekonomiese Instituut van die FAK en van die Desimale Muntkommissie.   

Hy sluit by die Nasionale Party aan en word tot die parlement verkies vir Randfontein (1948), later Losberg (1958) en uiteindelik Overvaal (1974). 

Hy is van 1958 tot 1967 minister van ekonomiese sake en van 1961 - 1964 ook minister van mynbou. As minister van finansies (1967-1975) speel hy 'n leidende rol in die kabinet. 

Van 19 April 1975 tot met sy dood op 21 Augustus 1978 in Kaapstad beklee hy die amp van staatspresident van die Republiek van Suid-Afrika. Marais Viljoen tree na sy afsterwe op as waarnemende Staatspresident en hy word uiteindelik opgevolg deur John Vorster.

## Publikasies 
* Nicolaas Diederichs: *Vom Leiden und Dulden*. Bonn, 1930. (Proefschrift Universiteit Leiden)
* N. Diederichs: *Die Volkebond, sy ontstaan, samestelling en werksaamhede*. Pretoria, 1933
* N. Diederichs: *Nasionalisme as lewensbeskouing en sy verhouding tot internasionalisme*. Bloemfontein, 1936

## Bron 
* Rosenthal, Eric, *Encyclopaedia of Southern Africa*, Juta and Company Limited, Kaapstad en Johannesburg, 1978.
Bedryfstelsel

Die woord **bedryfstelsel** kan beteken:

*'n Bedryfstelsel (binne die konteks van bedryfsingenieurswese) is 'n mensbedinkte onderneming wat tot stand gebring is om 'n bepaalde kollektiewe doel na te streef.
* 'n Bedryfstelsel (binne die konteks van inligtingstegnologie) is 'n "operating system" wat verwys na die sagtewarestelsel wat die werking van 'n rekenaar bestuur.
François Chabot

**François Chabot** (23 Oktober 1756 - 5 April 1794) was 'n radikale politikus tydens die Franse Rewolusie. As gewese Kapusyne-monnik het hy in die Konvent as fanatieke Cordelier bekend gestaan. Hy het onder meer voorgestel dat die katedraal Notre-Dame in Parys tot Tempel van die Rede omvorm word. As een van Danton se aanhangers word hy in 1794 onthoof.
Ondernemingsargitektuur

duimnael|Voorbeeld van 'n ondernemingsargitektuur.
**Ondernemingsargitektuur** is 'n tydgeordende, dinamiese ontwerp van 'n onderneming in sy geheel, wat: 
* gebaseer is op 'n verlangde toekomsvisie en migrasieplan 
* opgestel is volgens 'n gemeenskaplike stel riglyne, beginsels en basiese boustene,
* beoog om 'n bepaalde gemeenskaplike ondernemingsbevoegdheid te vestig
* die onderneming se kompeterend fiksheid verhoog, risiko's bestuur en rykdom skep. 
* prioritiseer in watter volgorde verbeterings geïmplementeer word.

## Ondernemingsargitektuurdomeine 
'n Ondernemingsargitektuur bestaan uit verskeie domeine wat die volgende insluit:
* Besigheidsargitektuur
** Prosesargitektuur
* Inligtingsargitektuur 
** Data-argitektuur
** Sekuriteitsargitektuur
** Integrasieargitektuur
* Toepassingsargitektuur
* Tegnologiese argitektuur 
** Bedryfstelselargitektuur
** Bedienerargitektuur
** Netwerkargitektuur
* Diensgeoriënteerde argitektuur

## Verwante skakels 
* Bedryfsingenieurswese
* Inligtingstegnologie
Citoyen

**Citoyen** is eintlik die Franse woord vir "burger". Tydens die Franse Rewolusie vervang dit van 1792 tot 1804 die aristokratiese "Monsieur" as aanspreekvorm. Dit word nog eens tydens die Rewolusie van Februarie 1848 (Tweede Republiek) gebruik.
Marseillaise

duimnael|regs|Die komponis Rouget de Lisle sing die Marseillaise
duimnael|thumbtime=1|*La Marseillaise* (1907).
duimnael|Instrumentale weergawe van *La Marseillaise*.
Die **Marseillaise** is die volkslied van Frankryk. Luitenant Rouget de Lisle skryf die lied 1792 in Straatsburg. Die Marseillaise verwerf bekendheid toe die vrywilligers van Marseille, wat destyds op pad na die front is, dit tydens hulle mars deur Parys sing. 

## Eksterne skakels 
* Die Franse sangeres Mireille Mathieu sing *La Marseillaise* (MP3)
* Mireille Mathieu sing  (video)
Vierde Weg

Die **Vierde Weg** fokus op 'n nuwe manier van lewe. Die leëring fokus op innerlike ontwikkeling binne die alledaagse konteks waarbinne 'n mens lewe. Die rigting het ontstaan deur die leringe van George Ivanovitch Gurdjieff (1866-1949). Gurdjieff se lering is veral gewild gemaak deur P.D. Ouspensky, 'n student van Gurdjieff, in sy boek: "In Search of the Miraculous". Gurdjieff het sy lering opgesom in die boek: "Beelzebub's tales to his grandson"

## Leringe 
# Die mens in sy gewone toestand is aan die slaap, soos 'n masjien wat slegs reageer om stimulus vanuit die omgewing.
# Die mens het drie breine naamlik die verstandelike brein, die gevoelsbrein en die instinktiewe brein.
# Ten einde optimaal te funksioneer moet die mens sy denke, emosies en fisieke aspekte in die regte verhouding bring met mekaar. 
# Ten einde sy doel in die heelal uit te lewe moet die mens wakker gemaak word vanuit sy meganistiese bestaan.
# Voordat 'n mens wakker gemaak kan word moet 'n mens besef dat hy aan die slaap is.
# Ten einde te besef dat 'n mens slaap moet 'n mens poog om homself voortdurend waar te neem.
# Selfwaarneming moet bevestig word deurdat die mens homself onthou.
# Deur selfwaarneming en selfonthou ontwikkel die mens 'n innerlike liggaam wat die sterflike liggaam kan oorleef.
# Die mens speel 'n rol in die samestelling van die heelal. 
# Die mens se primêre doel is die transformasie van energie tussen die onbewustelike en bewustlike. 

Die Vierde Weg word ook met Okkultisme geassosieer.

## Navolgers van Gurdjieff 
# P.D. Ouspensky - Hy is een van die mees bekende navolgers van Gurdjieff.
# J.G. Bennett - Hy was veral later in Gurdjieff betrokke en het aktief Gurdjieff se leringe met sy eie idees verweef.
# A.R. Orage - Was toegewy om die leringe van Gurdjieff in Amerika te versprei
# Jeanne de Salzmann - Sy was gesien as die amptelike opvolger van Gurdjieff

## Bronnelys 
* 1950, Beelzebub's tales to his grandson, G.I. Gurdjieff, Penguin Books Ltd, Middlesex, England
* 1957, The fourth Way, P.D. Ouspensky,Random House, Inc., New York
* 1969, In Search of the Miraculous, P.D. Ouspensky, Compton Printing Ltd., London
* 1999, Gurdjieff - a Biography, J Moore, Elemental Books, Inc. 160 North Washington Street, Boston, MA 02114

## Eksterne skakels 
* The Fourth Way - A Summary of the Gurdjieff teachingshttp://www.users.totalise.co.uk/~tmd/fourth.htm